Na temelju članka 37. Zakona o poljoprivredi („Narodne novine“ broj 118/18, 42/20, 127/20, 52/21, 152/22 i 152/24), članka 48. Zakona o lokalnoj i područnoj(regionalnoj) samoupravi („Narodne novine“ Republike Hrvatske br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 45. stavka 1. točke 18. Statuta Grada Orahovice („Službeni glasnik“ Grada Orahovice, br. 4/22), gradonačelnik Grada Orahovice donosi

**PROGRAM**

**potpora poljoprivredi i ruralnom razvoju na području Grada Orahovice**

**za 2025. godinu**

1. **OPĆE ODREDBE**

Članak 1.

Ovim Programom potpora poljoprivredi i ruralnom razvoju na području Grada Orahovice (u daljnjem tekstu: Program) utvrđuju se ciljevi Programa, korisnici i nositelji za provedbu mjera, područja iz programa, sredstva za realizaciju mjera te provedba mjera koje predstavljaju potporu male vrijednosti.

Potpore podrazumijevaju dodjelu bespovratnih novčanih sredstava iz Proračuna Grada Orahovice.

Članak 2.

Mjere koje predstavljaju potporu male vrijednosti provodit će se sukladno pravilima Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore *de minimis* u poljoprivrednom sektoru (Službeni list Europske unije L 352, 24. prosinca 2013.), Uredbe Komisije (EU) 2019/316 od 21.veljače 2019. godine o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru

(Službeni list Europske unije L 51, 22. veljače 2019.) i Uredbe o de minimis potporama u poljoprivrednom sektoru Uredba Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (Službeni list Europske unije L 13.12.2024).

Članak 3.

Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima iz članka 5. ovog Programa, a koji se bave primarnom proizvodnjom poljoprivrednih proizvoda, uz iznimku:

1. potpora čiji je iznos određen na temelju cijene ili količine proizvoda stavljenih na tržište,
2. potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
3. potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe1408/2013, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

Sukladno članku 2., točka 2. Uredbe 1408/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Sukladno članku 3. Uredbe 1408/2013, Uredbe Komisije (EU) 2019/316 od 21.veljače 2019. godine o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (Službeni list Europske unije L 51, 22. veljače 2019.) i Uredbe o de minimis potporama u poljoprivrednom sektoru Uredba Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (Službeni list Europske unije L 13.12.2024) ukupan iznos potpora male vrijednosti koji je dodijeljen jednom poduzetniku ne smije prijeći iznos od 50.000,00 EUR-a tijekom razdoblja od tri fiskalne godine, te se ta gornja granica primjenjuje bez obzira na oblik ili svrhu potpore.

Članak 4.

Ciljevi ovog Programa su bolje korištenje poljoprivrednih površina u svrhu povećanja primarne poljoprivredne proizvodnje i podizanja stupnja prerade poljoprivrednih proizvoda kroz proizvodnju hrane, povećanje konkurentnosti obiteljskih gospodarstava te podizanje kvalitete života i proširenje gospodarskih programa na cijelom (ruralnom) području Grada Orahovice.

1. **KORISNICI PROGRAMA**

Članak 5.

Korisnici potpora mogu biti poljoprivredna gospodarstva upisana u Upisnik poljoprivrednih gospodarstava, sa sjedištem, odnosno prebivalištem u Gradu Orahovici.

Poljoprivredno gospodarstvo čine sve proizvodne jedinice na kojima se obavlja poljoprivredna djelatnost i kojima upravlja poljoprivrednik, a koje se nalaze na području Republike Hrvatske.

Poljoprivredna gospodarstva obuhvaćaju sljedeće subjekte iz primarne proizvodnje poljoprivrednih proizvoda:

* 1. obiteljsko poljoprivredno gospodarstvo
  2. Samoopskrbno poljoprivredno gospodarstvo (SOPG)
  3. obrt registriran za obavljanje poljoprivredne djelatnosti

**Poljoprivredna djelatnost obuhvaća bilingojstvo, stočarstvo i s njima povezane uslužne djelatnosti, u skladu sa skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti – NKD 2007.**

1. **UVJETI ZA DODJELU POTPORE**

Članak 6.

Prijavu za dodjelu sredstava potpore mogu podnijeti poljoprivredna gospodarstva i obrti iz dijela II. članak 5. ovog Programa koji zadovoljavaju sljedeće uvjete:

* koji imaju sjedište na području grada Orahovice
* koji su ulaganje izvršili ili će izvršiti na području grada Orahovice
* koji su u cijelosti u privatnom vlasništvu
* koji nemaju evidentiran dug po osnovi javnih davanja o kojima službenu evidenciju vodi Porezna uprava, ne starija od 30 dana u trenutku prijave na Javni poziv
* povezani subjekti prijavitelja nemaju evidentiran dug po osnovi javnih davanja o kojima službenu evidenciju vodi Porezna uprava, ne starija od 30 dana u trenutku prijave na Javni poziv
* koji na dan prijave na Javni poziv imaju podmirene sve obveze prema Gradu Orahovici i trgovačkim društvima u vlasništvu ili većinskom vlasništvu Grada (Papuk d.o.o.,Virkom d.o.o. Podružnica Orahovica, Papuk plin d.o.o., Ružica grad d.o.o., Radio Orahovica d.o.o.)
* povezani subjekti prijavitelja na dan prijave na Javni poziv imaju podmirene sve obveze prema Gradu Orahovici i trgovačkim društvima u vlasništvu ili većinskom vlasništvu Grada (Papuk d.o.o., Virkom d.o.o. Podružnica Orahovica, Papuk plin d.o.o., Ružica grad d.o.o., Radio Orahovica d.o.o.)
* koji su u skladu s odredbama o potporama male vrijednosti (Uredba Komisije EU br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore, Uredbom Komisije (EU) 2019/316 od 21.veljače 2019. o izmjeni Uredbe (EU) 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru i Uredbom o de minimis potporama u poljoprivrednom sektoru Uredba Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (Službeni list Europske unije L 13.12.2024)
* nad kojima nije otvoren stečajni postupak, postupak predstečajne nagodbe ili postupak likvidacije i koji trenutno nije u blokadi
* korisnik mora dostaviti izjavu o svakoj potpori *de minimis* na koju se primjenjuje Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore *de minimis* u poljoprivrednom sektoru (Službeni list Europske unije L 352, 24. prosinca 2013.) i Uredbe Komisije (EU) 2019/316 od 21.veljače 2019. godine o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore *de minimis* u poljoprivrednom sektoru (Službeni list Europske unije L 51, 22. veljače 2019.).
* da prijavitelju, vlasniku obrta ili nositelju OPG-a, Grad Orahovica kao niti trgovačka društva u vlasništvu ili većinskom vlasništvu Grada (Papuk d.o.o., Virkom d.o.o. Podružnica Orahovica, Papuk plin d.o.o., Ružica grad d.o.o., Radio Orahovica d.o.o.) nisu u zadnjih 3 (tri) godine otpisali dug.
* da povezanim subjektima prijavitelja Grad Orahovica kao niti trgovačka društva u vlasništvu ili većinskom vlasništvu Grada (Papuk d.o.o., Virkom d.o.o. Podružnica Orahovica, Papuk plin d.o.o., Ružica grad d.o.o., Radio Orahovica d.o.o.) nisu u zadnjih 3 (tri) godine otpisali dug.

Potpore se dodjeljuju za pokriće dijela troškova izvršenog ulaganja.

Porez na dodanu vrijednost (u daljnjem tekstu: PDV) nije prihvatljiv za potpore, osim kada se ne može tražiti njegov povrat u skladu s nacionalnim zakonodavstvom o PDV-u.

Sve zakonom regulirane pristojbe, kao i izuzeća propisana ovim Programom nisu prihvatljiv trošak.

Priznaju se troškovi nastali u 2025. godini.

Ako je potencijalni korisnik već koristio potpore za učinjene troškove za koje traži potporu po ovom javnom pozivu, iznos potpore koji se dodjeljuje i iznos ostvarenih potpora za taj trošak, neovisno od kojeg tijela je odobren, ne može prelaziti ukupan iznos troškova koje je imao korisnik.

Prijava istog troška u različitim mjerama nije prihvatljiva.

U slučaju da korisnik potpore stekne pravo na potporu u trenutku kada po ovom javnom pozivu preostane manji iznos sredstava od pripadajućeg iznosa potpore, korisniku će se dodijeliti potpora u visini preostalog iznosa.

1. **NOSITELJI PROGRAMA**

Članak 7.

Nositelj provedbe ovog Programa je Grad Orahovica (u daljnjem tekstu: Grad), Jedinstveni upravni odjel.

1. **PODRUČJA PROGRAMA**

Članak 8.

1. Ulaganje u poljoprivredna gospodarstva
2. Unaprjeđenje stočarske proizvodnje
3. Osiguranje poljoprivrednih usjeva i nasada

Članak 9.

1. **Ulaganje u poljoprivredna gospodarstva**

Iz područja Programa „Ulaganje u poljoprivredna gospodarstva“ utvrđuju se sljedeće mjere

|  |  |
| --- | --- |
| **Mjera 1.1.** | **Potpora za nabavu i postavljanje sustava za navodnjavanje** |
| Ciljevi | Stabiliziranje prinosa nasada |
| Nositelji | Grad Orahovica, Jedinstveni upravni odjel |
| Korisnici | Korisnici ove potpore mogu biti poljoprivredna gospodarstva upisana u Upisnik poljoprivrednih gospodarstava sa sjedištem, odnosno prebivalištem u Gradu Orahovici. |
| Provedba | Potpora se dodjeljuje za sufinanciranje troškova nabave novih sustava za navodnjavanje (spremnika za vodu, pumpi, filtera, raspršivača, cijevi i ostalih elemenata sustava za navodnjavanje) u iznosu od 50%, a najviše do 930,00 EUR po korisniku ove potpore.  Najveći iznos potpore po svim zahtjevima jednog korisnika kumulativno ne može biti veći od iznosa navedenog prethodnim stavkom. |
| Izuzeće | PDV koji je povrativ. |
|  |  |

|  |  |
| --- | --- |
| **Mjera 1.2.** | **Ulaganje u izgradnju i/ili rekonstrukciju i opremanje plastenika i staklenika za proizvodnju voća, povrća, ukrasnog bilja, cvijeća i sl.** |
| Ciljevi | Povećanje konkurentnosti proizvodnje i priprema proizvođača za prilagodbu uvjetima na tržištu |
| Nositelji | Grad Orahovica, Jedinstveni upravni odjel |
| Korisnici | Korisnici ove potpore mogu biti poljoprivredna gospodarstva upisana u Upisnik poljoprivrednih gospodarstava sa sjedištem, odnosno prebivalištem u Gradu Orahovici, koja će rekonstruirati, opremiti i izgraditi plastenike ili staklenike na površinama na području Grada Orahovice |
| Provedba | Potpora za sufinanciranje troškova izvođenja radova na izgradnji te troškova nabave opreme za plastenike i staklenike, u visini od 70% ukupnih troškova, a najviše do 3.320,00 EUR po korisniku ove potpore.  Najveći iznos potpore po svim zahtjevima jednog korisnika kumulativno ne može biti veći od iznosa navedenog prethodnim stavkom. |
| Izuzeće | PDV koji je povrativ. |

|  |  |
| --- | --- |
| **Mjera 1.3.** | **Ulaganje u nabavu novih poljoprivredne opreme, strojeva i priključaka** |
| Ciljevi | Poticanje proizvodnje |
| Nositelji | Grad Orahovica, Jedinstveni upravni odjel |
| Korisnici | Korisnici ove potpore mogu biti poljoprivredna gospodarstva upisana u Upisnik poljoprivrednih gospodarstava sa sjedištem, odnosno prebivalištem u Gradu Orahovici. |
| Provedba | Potpora se dodjeljuje za ulaganje u nabavu nove poljoprivredne opreme, strojeva i priključaka u visini od 50% troškova, a najviše do 5.300,00 EUR po korisniku ove potpore.  Najveći iznos potpore po svim zahtjevima jednog korisnika kumulativno ne može biti veći od iznosa navedenog prethodnim stavkom. |
| Izuzeće | PDV koji je povrativ. |

|  |  |
| --- | --- |
| **Mjera 1.4.** | **Potpora za nabavu voćnih sadnica i loznih cijepova** |
| Ciljevi | Razvoj biljne proizvodnje |
| Nositelji | Grad Orahovica, Jedinstveni upravni odjel |
| Korisnici | Korisnici ove potpore mogu biti poljoprivredna gospodarstva upisana u Upisnik poljoprivrednih gospodarstava sa sjedištem, odnosno prebivalištem u Gradu Orahovici. |
| Provedba | Potpora se dodjeljuje za nabavu sadnica i loznih cijepova u visini od 50% ukupnih troškova, a najviše do 670,00 EUR po korisniku ove potpore.  Najveći iznos potpore po svim zahtjevima jednog korisnika kumulativno ne može biti veći od iznosa navedenog prethodnim stavkom. |
| Izuzeće | PDV koji je povrativ. |

Članak 10.

1. **Unaprjeđenje stočarske proizvodnje**

Iz područja Programa „Unaprjeđenje stočarske proizvodnje“ utvrđuju se sljedeće mjere:

|  |  |
| --- | --- |
| **Mjera 2.1.** | **Potpora za uzgoj pčelinjih zajednica** |
| Ciljevi | Održanje i razvoj pčelarstva |
| Nositelji | Grad Orahovica, Jedinstveni upravni odjel |
| Korisnici | Korisnici ove potpore mogu biti pčelari upisani u Evidenciju pčelara i pčelinjaka te upisani u Upisnik poljoprivrednih gospodarstava sa sjedištem, odnosno prebivalištem u Gradu Orahovici. |
| Provedba | Potpora se dodjeljuje za kupovinu pčelinjih zajednica te za kupovinu pčelarske opreme, a najviši iznos koji podnositelj zahtjeva može ostvariti po ovoj potpori iznosi od 50% ukupnih prihvatljivih troškova, a najviše do 670,00 EUR po korisniku ove potpore.    Najveći iznos potpore po svim zahtjevima jednog korisnika kumulativno ne može biti veći od iznosa navedenog prethodnim stavkom. |
| Izuzeće | PDV koji je povrativ. |

Članak 11.

1. **Osiguranje poljoprivrednih usjeva i nasada**

Iz područja Programa „Osiguranje poljoprivrednih usjeva i nasada“ utvrđuju se sljedeće mjere:

|  |  |
| --- | --- |
| **Mjera 3.1.** | **Potpora za osiguranje poljoprivredne proizvodnje kod elementarnih nepogoda** |
| Ciljevi | Ublažavanje posljedica od elementarne nepogode u biljnoj proizvodnji i mogućih šteta u stočarskoj proizvodnji |
| Nositelji | Grad Orahovica, Jedinstveni upravni odjel |
| Korisnici | Korisnici ove potpore mogu biti poljoprivredna gospodarstva upisana u Upisnik poljoprivrednih gospodarstava sa sjedištem, odnosno prebivalištem u Gradu Orahovici, koje ima zaključenu policu osiguranja za tekuću godinu od rizika mogućih elementarnih nepogoda.  Najveći iznos potpore po svim zahtjevima jednog korisnika kumulativno ne može biti veći od iznosa navedenog prethodnim stavkom. |
| Provedba | Potpora za osiguranje biljne i stočarske proizvodnje dodjeljuje se za plaćene premije osiguranja usjeva, sjemenskog i sadnog materijala, povrća, voća, cvijeća, višegodišnjih nasada, staklenika, plastenika, rasplodne i tovne stoke, od rizika mraza, tuče, suše, požara i udara groma, olujnih vjetrova, bolesti i uginuća životinja u visini od 50% uplaćene premije za tekuću godinu, a najviše do 270,00 EUR po korisniku ove potpore. |
| Izuzeće | PDV koji je povrativ. |

|  |  |
| --- | --- |
| **Mjera 3.2.** | **Potpora za sprječavanje štete od divljači** |
| Ciljevi | Zaštita poljoprivrednih kultura od divljači |
| Nositelji | Grad Orahovica, Jedinstveni upravni odjel |
| Korisnici | Korisnici ove potpore mogu biti poljoprivredna gospodarstva upisana u Upisnik poljoprivrednih gospodarstava sa sjedištem, odnosno prebivalištem u Gradu Orahovici.  Najveći iznos potpore po svim zahtjevima jednog korisnika kumulativno ne može biti veći od iznosa navedenog prethodnim stavkom. |
| Provedba | Potpora za sprječavanje štete od divljači dodjeljuje se za nabavu žice i opreme (nabava i postavljanje električnog pastira, nabava topa i sl.), u visini od 70% troškova, a najviše do 930,00 EUR po korisniku ove potpore |
| Izuzeće | PDV koji je povrativ. |

1. **SREDSTVA ZA PROVEDBU PROGRAMA**

Članak 12.

Sredstva za provedbu mjera iz ovog Programa osiguravaju se u Proračunu Grada Orahovice.

Visina sredstava za provedbu mjera iz ovog Programa utvrđuje se u Proračunu Grada Orahovice, a sredstva po pojedinom korisniku utvrđuje Gradonačelnik Grada Orahovice (u daljnjem tekstu: Gradonačelnik).

Članak 13.

Ukupno raspoloživa sredstva namijenjena za dodjelu potpora po ovom Programu iznose 20.000,00 EUR.

Po ovom Programu jedan poljoprivrednik može se prijaviti za više mjera.

1. **PROVEDBA MJERA IZ PROGRAMA KOJE PREDSTAVLJAJU POTPORU MALE VRIJEDNOSTI**

Članak 14.

Za provedbu mjera iz ovog Programa, koje sukladno zakonu predstavljaju potporu male vrijednosti Gradonačelnik u pravilu raspisuje javni poziv. Javni poziv se može raspisati za jednu ili više mjera iz Programa.

Javni poziv se objavljuje na web stranici Grada [www.orahovica.hr](http://www.orahovica.hr).

Javni poziv je otvoren za podnošenje prijava do iskorištenja sredstava, odnosno najkasnije do datuma utvrđenog Javnim pozivom.

Prijava na Javni poziv podnosi se na obrascu prijave, koji izrađuje Jedinstveni upravni odjel Grada Orahovice, uz koji se prilaže odgovarajuća dokumentacija, te se dostavlja poštom u pisarnicu Grada.

Povjerenstvo, koje imenuje Gradonačelnik, razmatra pristigle prijave i daje prijedlog za dodjelu potpore.

Na temelju prijedloga Povjerenstva, Gradonačelnik dodjeljuje potporu male vrijednosti.

S korisnicima potpore zaključit će se ugovor kojim će se definirati međusobna prava i obveze, a koji će u ime Grada Orahovice potpisati Gradonačelnik.

Članak 15.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

1. **POVRAT SREDSTAVA**

Članak 16.

Korisnici potpora dužni su odobrena sredstva koristiti isključivo za namjenu za koju su odobrena. Ako se utvrdi nenamjensko korištenje odobrenih sredstva ili se ne dostavi izvješće o korištenju istih, korisnik potpore dužan je odobrena sredstva vratiti u proračun Grada Orahovice.

1. **PRIJELAZNE I ZAVRŠNE ODREDBE**

Članak ­17.

Ovaj Program stupa na snagu osmog dana od dana objave u Službenom glasniku Grada Orahovice.

KLASA: 320-01/25-01/8

URBROJ:2189-12-01/01-25-2

Orahovica, 5. rujna 2025.

GRADONAČELNIK:

**Milan Babac, dipl. soc.**